SUNGBAT KEN NI INA
-unnoy ti maysa nga ina.
patgek nga ina,
diyo koma gamden a panunoten
a markas ti kawar a nakaigalutan
dagiti lagipmi kadakayo
ditoy simmangbayanmi a ganggannaet a disso.
saksimi dagiti kawaw a rabii a mangsungsungka dita
no kasta nga iliktadyo dagiti agdan, itangepyo dagiti tawa
kadagiti maam-amak a sardam a napnot’ taul ken alang-ang,
wenno lukag-putok ti badigard ni apo mayor a nabartek ken agpagunggan,
a mangsallin naimnas a ridepyo, uray nabugguongan
la a bulong ti marunggay ti pinangrabiiyo...
ilislistami latta dagiti agtinnag
a tinukel ti lua dagiti balo ken ulila
a kailiantayo a mangsawsawar kadagiti ammada
a nayulog kadagiti nasipnget a sardam,
a sapsapulenda iti nagmanto a langit
daydi maudi nga arakup, daydi maudi a pakada:
“annak, agsingsingpetkayo, isublidakto met laeng…”
agmuttalengkami latta iti lagip
dagiti agpaspasuso nga inna
iti sanguanan dagiti nanumo a dulang wenno lamisaan
a mangur-uray kadagiti amma wenno annak
a nagsawar iti nabangles a makan
kadagiti pagbasuraan da apo baknang…
agkibbayokami latta iti damag
maipanggep kadagiti appotayo nga agtuturay
a nangikisap iti innapuy ti namnama,
a nangarub-ob iti dinengdeng ti hustisia,
ken nangati iti malabi ti danum ti ayat ken asi,
potahe a paglalanglangan koma
iti mangurkuranges nga ili.
malaglagipdakayo latta, patgek nga ina
ket dinto aggibus ti sirkulo ti ayat
iti laksid ti ipapanaw ken panagkatangkatang,
iti panangsapsapul iti sungbat ti doliar, euro, yen ken riyal
kadagiti saludsod ti pisos a di masarakan
iti disso a nakaipasngayan…
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn